གཟུགས་ཀྱི་ཉི་མའི་རྣམ་ཐརསོགས་ལྷ་མོའི་འཁྲབ་གཞུང་ངམ་ཟློས་གར་གྱི་བསྟན་བཅོས་སུ་བགྲངས་པར་གནས་ལུགས་རྒྱུ་མཚན་རྩ་བ་ནས་མེད་པར་གཡམ་རྒྱུགས་བྱས་པ་མ་ཡིན་ཏེ།བོད་ཀྱི་ལྷ་མོའི་སྒྱུ་རྩལ་འདི་ཡང་ཆེས་སྔ་བའི་གནའ་བོའི་ཤོན་དང་།སློབ་དཔོན་པད་མ་འབྱུང་གནས་ཀྱིས་མཛད་པའི་འཆམ།བོད་རང་གི་དམངས་ཁྲོད་ཀྱི་གླུ་གཞས་སོགས་ཕྱོགས་བསྡུས་ཐོག་དུས་རབས་པའི་སྐབས་གྲུབ་ཐོབ་ཐང་སྟོང་རྒྱལ་པོས་བོད་ཀྱི་ཡུལ་གྲུ་ཁག་ཏུ་ལྕགས་ཟམ་སྐྲུན་པའི་མཐུན་རྐྱེན་བསགས་ཕྱིར་བཞིན་མཛེས་ལ་ངག་བདེ་བའི་བུ་མོ་སྤུན་བདུན་ལ་ལག་པའི་ཕྱག་རྒྱ་དང་།ངག་གི་འགྱུར་ཁུགལུས་ཀྱི་སྟངས་སྟབས་སོགས་བསླབ་ནས་འཁྲབ་སྟོན་བྱས་པས་།རྒྱ་ཆེའི་མང་ཚོགས་ཀྱིས་ཨ་ཅེ་ལྷ་མོ་ཞེས་ལྷ་མོ་མི་ཡུལ་དུ་ཕེབས་པ་ལྟར་འདུག་ཅེས་བསྔགས་བརྗོད་ཀྱི་མེ་ཏོག་བཏོར་བས་ལྷ་མོ་ཞེས་པའི་མཚན་གྱི་བསྟོད་པ་འདི་བྱུང་ཞིང་འཛམ་གླིང་དུ་ངོམ་དུ་ཡོད་པའི་བོད་ཀྱི་ལྷ་མོའི་ཟློས་གར་འཁྲབ་སྟོན་བྱེད་པའི་སྲོལ་བཏོད།དུས་རབས་བཅུ་བདུན་པར་རྒྱལ་དབང་ལྔ་པ་ཆེན་པོས་ཐུགས་ཁུར་ཟབ་བཞེས་ཐོག་བོད་ཀྱི་ཡུལ་གྲུ་ཁག་ཏུ་ལྷ་མོ་འཁྲབ་སྟོན་པའི་སྒྲིག་འཛུགས་བྱུང་བ་དང་།ལྷག་པར་དུརྩེ་པོ་ཏ་ལ་སླར་བཞེངས་ཀྱི་གྲུབ་སྟོན་དུ་ཐེངས་དང་པོར་དཔག་བསམ་འཁྲི་ཤིང་ཁྲོད་ཀྱི་ནོར་བཟང་གི་སྐྱེས་རབས་ལེའུ་ལས་བོད་ཀྱི་ཟློས་གར་དུ་བཅོས་ནས་འཁྲབ་སྟོན་བྱས་པར་གྲགས་ལ།རས་ཆུང་དབུས་ཕེབས་ཞེས་པའང་འཁྲབ་གཞུང་གྲས་སུ་བརྩིསནས་འཁྲབ་སྟོན་བྱས།དེའི་རྗེས་སུ་གཞུང་ཕྱོགས་ནས་སྒྲིག་འཛུགས་བྱས་པའི་ལྷ་མོ་ཚོགས་པ་ཇེ་མང་དུ་སོང་བ་དང་དེ་དག་གིས་རང་རང་གི་ཁྱད་ཆོས་ཡོད་པའི་ལྷ་མོའི་ཟློས་གར་འཁྲབ་སྟོན་བྱེད་པའི་སྲོལ་བྱུང་།དུས་རབས་བཅོ་བརྒྱད་པའི་དུས་དཀྱིལ་ཙམ་ནས་ལྷ་སའི་ཞོ་སྟོན་གྱི་སྐབས་ས་གནས་སོ་སོའི་ལྷ་མོ་ཚོགས་པས་ནོར་བུ་གླིང་ཁར་ལྷ་མོའི་ཟློས་གར་འཁྲབ་སྟོན་བྱེད་པ་ཡིན།འཁྲབ་བྱའི་ནང་དོན་ཡང་སྐབས་དེའི་སྤྱི་ཚོགས་ཀྱི་འཚོ་བ་དང་མི་རྣམས་ཀྱི་བསམ་པའི་འདུ་ཤེས་སོགས་ཡོངས་སུ་མཐུན་པའི་སྟོན་པའི་མདོ་རྒྱུད་དག་ལས་བྱུང་བའི་རྣམ་ཐར་ཏེ།གོང་བརྗོད་ཀྱི་བརྩམས་ཆོས་དག་ཡིན།དེ་རྣམས་ལྷ་མོའི་ཟློས་གར་འཁྲབ་སྟོན་གྱི་ནང་དོན་དུ་གྱུར་པ་ནས་བཟུང་།བོད་ཁམས་ཡོངས་སུ་སྙན་པའི་གྲགས་པ་ཆེ་བར་གྱུར།ལྷག་པར་དུ་ལྷ་མོ་ཚོགས་པ་སོ་སོའི་འཁྲབ་བྱའི་ནང་དོན་ཡང་གོང་བཀོད་ཀྱི་ནང་དོན་ལས་གང་རུང་ཞིག་ངེས་གཏན་ཅན་དུ་གྱུར་པས།དེ་རྣམས་ལ་ཟློས་གར་བསྟན་བཅོས་སམ་འཁྲབ་གཞུང་གི་མཚན་བྱང་རང་བཞིན་གྱིས་ཐོགས་པ་དང་གཅིགགཉིས་ནི་བོད་ཀྱི་དེབ་ཐེར་ལོ་རྒྱུས་དང་རྩོམ་རིག་ལོ་རྒྱུས་ཁག་ལས་ཤེས་པར་དེ་སྔོན་ལྷ་མོ་ཆེ་ཁག་ཚང་མར་རང་རང་གི་དམིགས་བསལ་ཁྱད་ཆོས་ལྡན་པའི་ལྷ་མོའི་འཁྲབ་གཞུང་ངམ་འཁྲབ་དཔེ་ཡོད་ཀྱང་།གཅིག་ནས་ལྷ་མོ་ཚོགས་པ་ཕན་ཚུན་འགྲན་རྩོད་ཆེ་བ་དང།གཉིས་ནས་རང་ཉིད་ཀྱི་ལྟོ་གོས་དང་ཐད་ཀར་འབྲེལ་བ་ཟབ་པས་ཕན་ཚུན་དབར་གསང་རྒྱ་དམ་ཞིང་མིག་ལ་སྟོན་རེས་མི་བྱེད་པ།ལྷག་པར་དུ་འཁྲབ་དཔེའམ་འཁྲབ་གཞུང་དུ་བཅོས་སྒྲིག་བྱས་པ་རྣམས་ཡིག་ཐོག་ཏུ་ཕབ་ནས་ཕྱིར་འགྲེམ་ནི་དེ་བས་ཀྱང་ངོ་།གསུམ་ནས་སྡེ་པ་གཞུང་ལ་བོད་ཀྱི་གནའ་རབས་བརྩམས་སྒྲུང་བརྒྱད་ཀྱི་ནང་དོན་རྣམས་བཅོས་སྒྲིག་བྱས་པའི་འཁྲབ་གཞུང་ཡོད་ཀྱང་།ཞོ་སྟོན་གྱི་སྐབས་སུ་ལྷ་མོ་ཚོགས་པའི་དགེ་རྒན་རྣམས་ལ་མིག་སྟོན་ཙམ་བྱེད་པ་ལས་དུས་རྒྱུན་སྒམ་དུ་བཅུག་ནས་ཉར་ཚགས་བྱེད་པ་ལས་གང་བྱུང་དུ་མིག་གི་ཡུལ་དུ་མཇལ་བར་དཀའ་བ་སོགས་ལྷ་མོའི་འཁྲབ་གཞུང་དངོས་གསང་ཉར་བྱས་པས་མི་རྣམས་ཀྱི་མིག་གི་ལོངས་སྤྱོད་དུ་མ་འགྱུར་ལ།ང་ཚོས་མཐོང་ཆོས་སུ་གྱུར་པ་ནི་བོད་ཀྱི་གནའ་རབས་བརྩམས་སྒྲུང་བརྒྱད་པོ་དག་ཡིན་པས་དེ་དག་ལ་བོད་ཀྱི་ལྷ་མོའི་འཁྲབ་གཞུང་ངམ་ཟློས་གར་གྱི་བསྟན་བཅོས་སུ་བརྡ་དོན་འཁྲུལ་བར་སེམས།